altay_sooktor
Ӧскӧ салымду сен, кӧӧркий,
Јаантайын тӱжиме не киредиҥ?
Карузы табылбас тӱмен сурактар
Тӱниле бажымды не бийлейт не.
Бозого јанынаҥ баштанып чыккан,
Толголгон јолдыҥ учы кайда не?
Белгелӱ тӱндердиҥ амыр јок шымырты
Таҥла кожо кайда барат не?
Чечектер, чечектер кебиске тӱҥей,
Эркелеп тургандый, будыма оролот.
Эригип турган кӧстӧриме кӧрбӧй,
Бурулу немедий, баштары эҥчийет.
Эртелеп чыккан кӱнле кожо,
Јарыжып тургандый, куштар ӱндежет.
Јӱткӱген јылдарда тоолорго чырмайып,
Јӱӱле бергендий, кӱӱк јаҥкылдайт.
Ӧскӧ салымду сен, кӧӧркий,
Ойто ло бӱгӱн тӱжиме кирериҥ,
Ӧҥӧлӧп келген уйкуга бастырып,
Ӧлбӧс мӧҥкӱлӱ сӱӱшке бӱдерим.

Јергелей Унукова